Prezident: Qanchalik qiyin va murakkab boʻlmasin, demokratik islohotlar yoʻlidan hech qachon ortga qaytmaymiz

29.12.2020
Jahon sogʻliqni saqlash tashkilotining tahlillariga koʻra, pandemiya xavfi hali uzoq vaqt saqlanib qolishi mumkin. Demak, insoniyat boshidagi sinovlar yana qancha davom etishini hech kim aniq aytib bera olmaydi.
Birlashgan Millatlar Tashkiloti, Jahon sogʻliqni saqlash tashkiloti, nufuzli ekspertlar prognoziga koʻra, pandemiya butun dunyoda inqirozli holatlar, ijtimoiy keskinlik, qashshoqlik kabi muammolarni kuchaytirishi mumkin.
Barchamizga ayonki, pandemiyadan keyin dunyoning ijtimoiy-iqtisodiy manzarasi albatta oʻzgaradi.
Mana shunday sharoitda kim yutadi? Toʻplangan tajriba shuni koʻrsatmoqdaki, kuchli va samarali boshqaruv tizimiga ega boʻlgan davlatlar pandemiya xavfini oʻz vaqtida va bir yoqadan bosh chiqarib, bartaraf etishga va bu kurashda yengib chiqishga qodir boʻladi. Buni O‘zbekistonning pandemiya davridagi kurash tajribasi ham isbotlab turibdi.
Lekin erishgan natijalarimizga mahliyo boʻlmasdan, jahondagi vaziyatga sergaklik bilan qarab, barchamiz - kim boʻlishimiz, qaysi vazifada ishlashimizdan qat’i nazar, mamlakatimizning milliy manfaatlarini ta’minlash haqida jiddiy oʻylashimiz zarur.
Bugungi murakkab sharoitda, yurtimizda boshlangan keng qamrovli islohotlar, yangi O‘zbekistonni barpo etish sari tashlayotgan dadil qadamlarimizning bardavom boʻlishini ta’minlash eng asosiy vazifamiz boʻlishi shart.
Global inqiroz sharoitida iqtisodiy va siyosiy barqarorlikni ta’minlash, joylardagi mavjud muammolarni manzilli hal etish, koʻmakka muhtoj yurtdoshlarimizni qoʻllab-quvvatlash, yoshlarimizning orzu-umidlarini roʻyobga chiqarish - Prezidentdan boshlab barcha darajadagi rahbarlarning bosh vazifasi boʻlmogʻi darkor.
Ana shu oʻta muhim vazifalarni amalga oshirishda asosiy talab davlat va jamiyat institutlari oʻrtasida samarali hamkorlikni ta’minlash, bu jarayonda natijadorlik va sifatni oshirishdan iborat.
2021 yilda davlatimiz va xalqimiz hayotida yana bir katta siyosiy voqea - Prezidentlik saylovi boʻlib oʻtadi.
Markaziy saylov komissiyasi boʻlajak saylov milliy qonunchiligimiz va umume’tirof etilgan xalqaro demokratik tamoyillar asosida, yuksak saviyada tashkil etilishiga alohida e’tibor qaratishi lozim.
Birinchi navbatda, saylov komissiyalari a’zolarini saylov qonunchiligi va xalqaro standartlar boʻyicha tizimli oʻqitish kerak.
O‘tgan saylovlarda xalqaro kuzatuvchilar tomonidan berilgan maqbul tavsiyalarni milliy qonunchilik va amaliyotga tatbiq etish ishlarini davom ettiramiz.
Bu muhim siyosiy kampaniya yangi O‘zbekiston sharoitida saylovchilarimiz, barcha fuqarolarimizning siyosiy va huquqiy madaniyati, dunyoqarashi, grajdanlik pozitsiyasi yuksalib borayotganini yana bir bor namoyon etadi, deb ishonaman.
Aziz doʻstlar!
O‘ylaymanki, bugungi Murojaatnomada oʻrtaga qoʻyilgan ustuvor vazifalar boʻyicha parlamentimiz, siyosiy partiyalar, nodavlat tashkilotlar, koʻpni koʻrgan donishmand nuroniylarimiz, tashabbuskor yoshlarimiz - keng jamoatchilik oʻz fikr-mulohazalarini bildiradi.
Hukumat bir oy muddatda ana shu ustuvor yoʻnalishlar va vazifalar boʻyicha keng jamoatchilik tomonidan bildirilgan takliflar, fikr va mulohazalarni inobatga olgan holda, 2021 yil Davlat dasturini hamda O‘zbekistonning pandemiyadan keyingi taraqqiyot dasturini ishlab chiqsin va tasdiqlash uchun kiritsin.
Shuni ta’kidlash kerakki, oʻz oldimizga qoʻygan marralarga erishish uchun bizda tabiiy resurslar ham, kuch va imkoniyatlar ham, salohiyat ham yetarli.
Ortimizda togʻdek tayanch va suyanch boʻlib turgan koʻpmillatli xalqimiz, hayot yoʻllarida toʻgʻri yoʻl koʻrsatadigan moʻ’tabar nuroniylarimiz, mehnatkash, oqila opa-singillarimiz, ilgʻor va zamonaviy fikrlaydigan, dunyoda hech kimdan kam boʻlmagan azmu shijoatli yoshlarimiz bor.
Eng muhimi, jamiyatimizda tinchlik-osoyishtalik, millatlararo totuvlik, bagʻrikenglik va mehr-oqibat muhiti hukm surmoqda.
Biz barchamiz “Yangi O‘zbekistonda erkin va farovon yashaylik!” degan yagona maqsad atrofida birlashib, mas’uliyat va javobgarlikni chuqur his etgan holda, fidokorona mehnat qilib, oʻz orzu-maqsadlarimizga, inshoolloh, erishamiz.
Bugun yaxshi niyatlar bilan juda katta marralarni oʻzimizga belgilab olmoqdamiz. 2021 yilda oldimizda har qachongidan ham zarur, oʻta muhim vazifalar turibdi.
Albatta, ularga erishish oson boʻlmaydi. Hayotimizning turli sohalarida muammo va kamchiliklarimiz ham yetarli. Joylarda ishni toʻgʻri tashkil etmaslik, ayrim rahbarlarda saviya va malaka yetishmasligi, byurokratiya, korruptsiya holatlari, loqaydlik va beparvolik kabi nuqsonlar ham borligi sir emas.
Biz bularning barchasini oʻzimizga yaxshi tasavvur etamiz. Yoʻlimizda katta gʻov boʻlib turgan toʻsiqlarni bartaraf etish uchun boshlagan islohotlarimizni ogʻishmasdan davom ettiramiz.
Shu nuqtai nazardan qaraganda, yangi yilda yanada katta safarbarlik ruhida ishlashimizga toʻgʻri keladi. Hayot oldimizga yana qancha sinov va muammolarni qoʻyishi mumkin va biz har qanday holatga tayyor turishimiz zarur.
Lekin, qanchalik qiyin va murakkab boʻlmasin, demokratik islohotlar yoʻlidan hech qachon ortga qaytmaymiz. Oldinga, faqat oldinga qarab boramiz. Va biz bunga har tomonlama qodirmiz.
Chunki bugungi xalqimiz kechagi xalq emas. Bugungi O‘zbekiston ham kechagi O‘zbekiston emas.
El-yurtimiz hozirgi ogʻir sharoitda barcha sinov va qiyinchiliklardan yanada kuchli va irodali boʻlib chiqmoqda. O‘zining hayoti va taqdiri, kelajagi Vatanimizning taqdiri va kelajagi bilan chambarchas bogʻliq ekanini chuqur his etmoqda.
Hech shubhasiz, oʻz kuchimiz va imkoniyatlarimizga boʻlgan ishonch bizni Uchinchi Renessans poydevorini yaratishdek ezgu maqsad yoʻlida birlashtirib, yanada kuchli va mustahkam qilmoqda. Bu intilishlar ulkan amaliy ishlarga aylanib, buyuk xalq harakati tobora kengayib bormoqda. Bunday qudratli safda boʻlishning oʻzi katta baxt, katta sharafdir.
Barchamizga ana shu ulugʻ safda boshqalarga ibrat va namuna boʻlish, jonajon Vatanimiz, aziz xalqimizga farzandlik mehri va sadoqati bilan xizmat qilish nasib etsin!
Fursatdan foydalanib, sizlarni, sizlar orqali barcha vatandoshlarimizni kirib kelayotgan yangi - 2021 yil bilan chin qalbimdan tabriklayman.
Yangi yilda barchangizga sihat-salomatlik, xonadonlaringizga fayzu baraka, farzandlar, nabiralarning kamolini koʻrish baxtini tilayman.
Shu bilan O‘zbekiston Respublikasi Prezidentining navbatdagi Murojaatnomasi yakunlandi.